KOMMISSIONENS FORORDNING (EF) Nr. 1293/97 af 3. juli 1997 om syvende ændring af forordning (EF) nr. 413/97 om undtagelsesforanstaltninger til støtte for markedet for svinekød i Nederlandene

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

På grund af udbrud af klassisk svinepest i visse produktionsområder i Nederlandene blev der ved Kommissionens forordning (EF) nr. 413/97 (3), senest ændret ved forordning (EF) nr. 1067/97 (4), fastsat undtagelsesbestemmelser til støtte for markedet for svinekød i denne medlemsstat;

som følge af kapacitetsproblemer i destruktionsanstalterne er gennemsnitsvægten for støtteberettigede smågrise blevet hævet midlertidigt; disse problemer består fortsat, og det er derfor berettiget at forlænge denne bestemmelse; som følge af det samme problem var det ikke muligt at forarbejde blod og slagteaffald fra slagtede svin umiddelbart efter slagtningen, og det er derfor berettiget fra den 5. juni 1997 at give tilladelse til oplagring af disse produkter inden den endelige forarbejdning af dem;

på grund af videreførelsen af de veterinære og handelsmæssige restriktioner, de nederlandske myndigheder har indført, er det hensigtsmæssigt at inddrage udsættersøer i støtteordningen i forordning (EF) nr. 413/97 og at forøge antallet af fedesvin, smågrise, unge smågrise og meget unge smågrise, der kan leveres til de kompetente myndigheder, således at det bliver muligt at videreføre undtagelsesforanstaltningerne i de kommende uger;

der bør foretages en tilpasning af den støtte, der ydes ved levering af de forskellige kategorier af smågrise, til den nuværende markedssituation, idet der tages hensyn til faldet i markedspriserne;

en hurtig og effektiv anvendelse af undtagelsesforanstaltningerne til støtte for markedet er et af de bedste midler til at bekæmpe udbredelsen af klassisk svinepest; det er derfor berettiget at anvende bestemmelserne i denne forordning fra den 18. juni 1997;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

I forordning (EF) nr. 413/97 foretages følgende ændringer:

1) I artikel 1 foretages følgende ændringer:

a) Stk. 2, andet afsnit, affattes således:

»Uanset bestemmelserne i den kombinerede nomenklatur kan vægten af smågrise i perioden fra 23. maj til 3. august 1997 overstige 50 kg.«

b) Som stk. 5 indsættes:

»5. Fra den 18. juni 1997 kan producenterne på anmodning modtage en støtte, som de nederlandske myndigheder yder ved levering til disse af udsættersøer henhørende under KN-kode 0103 92 11 med en gennemsnitsvægt på 160 kg eller derover pr. parti.«

c) Det nuværende stk. 5 bliver stk. 6.

2) I artikel 4 foretages følgende ændringer:

a) I stk. 4 ændres »55 ECU«, »47 ECU«, »40 ECU« og »38 ECU« til »45 ECU«, »37 ECU«, »30 ECU« og »28 ECU«.

b) Som stk. 5 indsættes:

»5. Den i artikel 1, stk. 5, omhandlede støtte er ab bedriften lig med den støtte, der fastsættes i overensstemmelse med stk. 1, nedsat med 30 %.

Støtten beregnes på grundlag af den konstaterede slagtede vægt. Når dyrene kun vejes levende, multipliceres støtten imidlertid med en koefficient på 0,78 %.«

3) Bilag I affattes som angivet i bilaget til denne forordning.

4) I bilag III indsættes som punkt 8:

»8. Uanset punkt 2 kan blod og slagteaffald oplagres på et fryselager eller et andet oplagringssted inden transporten til destruktionsanstalten, forudsat at bestemmelserne vedrørende transport i punkt 2 overholdes, og der føres regnskab over indlagring og udlagring.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Bestemmelserne i artikel 1, nr. 1, nr. 2, litra b), og nr. 3 anvendes dog fra den 18. juni 1997 og bestemmelserne i nr. 4 fra den 5. juni 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 1.

(2) EFT nr. L 349 af 31. 12. 1994, s. 105.

(3) EFT nr. L 62 af 4. 3. 1997, s. 26.

(4) EFT nr. L 156 af 13. 6. 1997, s. 8.

BILAG

»BILAG I

MAKSIMALT ANTAL DYR FRA DEN 18. FEBRUAR 1997

>TABELPOSITION>